פיטר פן וונדי

פיטר פן וּוֶנְדִי (באנגלית: Peter Pan & Wendy) הוא סרט פנטזיה והרפתקאות אמריקאי בבימויו של דייוויד לאורי, עם תסריט מאת לאורי וטובי הלברוקס. הסרט מהווה עיבוד בלייב-אקשן לסרט ההנפשה של אולפני ההנפשה של וולט דיסני משנת 1953, "פיטר פן", המבוסס על הספר "פיטר וונדי" מאת ג'יימס מתיו ברי. בסרט מככבים אלכסנדר מולוני ואוור אנדרסון בדמויותיהם של פיטר פן וונדי.

תהליך פיתוחו של הסרט החל ב-13 באפריל 2016, כשנודע שלאורי עתיד לביים ולכתוב את הסרט לצד הלברוקס, ואילו ארבע השנים הבאות יוקדשו לעיבוד ועריכת התסריט עבור הסרט. הפקת הסרט הוכרזה רשמית ב-7 בינואר 2020. הסרט עלה לשירות הזרמת המדיה "דיסני+" ב-28 באפריל 2023.

צוות השחקנים והדמויות
 אלכסנדר מולוני – פיטר פן, נער צעיר שמתגורר בארץ לעולם-לא, ומסרב להתבגר, תוך כדי שהוא משמש כמנהיג "הילדים האבודים". בעברית: אדם ריפטין.
 אוור אנדרסון – ונדי דארלינג, נערה צעירה מלונדון, שנלקחת על ידי פיטר פן לארץ לעולם-לא יחד עם ג'ון ומייקל לאחר שהיא מביעה את אי-רצונה להתבגר. בעברית: נויה דואני.
 ג'ושוע פיקרנינג – ג'ון דארלינג, נער צעיר מלונדון, שנלקח על ידי פיטר פן לארץ לעולם-לא יחד עם ונדי ומייקל לאחר שהיא מביע את אי-רצונו להתבגר. בעברית: אדם זילברמן.
 ג'ייקובי ג'ופה – מייקל דארלינג, נער צעיר מלונדון, שנלקח על ידי פיטר פן לארץ לעולם-לא יחד עם ונדי וג'ון לאחר שהיא מביע את אי-רצונו להתבגר. בעברית: דניאל קוגון ברק.
 ג'וד לאו – קפטן ג'יימס הוק, פיראט ואויבו המושבע של פיטר פן, שנוטר לו טינה לאחר שחתך את כף ידו ונתן אותה לקרוקודיל. בהמשך הסרט מתגלה שהוק היה הילד האבוד הראשון, ושפיטר גירש אותו כי רצה להתבגר. בעברית: מתי אטלס.
 יארה שאהידי – טינקר בל, פיה וחברתו הטובה ביותר של פיטר פן, המקנאה ביחסים הנרקמים בינו לבין ונדי. בעברית: שיר כהן.
 אליסה ואפאנטאק – טייגר לילי, בתו של מנהיג השבט האינדאני בארץ לעולם-לא. בעברית: מייה קדוש.
 ג'ים גפיגן - מר סמי, עוזרו הנאמן של קפטן הוק. בעברית: גלעד קלטר.
 אלן טודיק - ג'ורג' דארלינג, אביהם של ונדי, מייקל וג'ון מלונדון אשר עובד בבנק. בעברית: אורי זלצמן.
 מולי פארקר - מרי דארלינג, אימם של ונדי, מייקל וג'ון מלונדון.
 נואה מתיוס מופסקי - סלייטלי, ילד אבוד.
 סבסטיאן בילינגסלי-רודריגז - ניבס, ילד אבוד. בעברית: איתמר אולייר.
 סקיילר וקלסי יטס - התאומים רודי וטודי, ילדים אבודים.
 פלורנס בנסברג - קרלי, ילדה אבודה.
 סילן אדי - טוטלס, ילד אבוד.
 דיאנה צוי - בירדי, ילדה אבודה חדשה.
 פליקס דה סוסה - בלוות'ר, ילד אבוד חדש.
בדיבוב לעברית השתתפו גם סער בדישי, דדי זהר וצביקה שוורצברג.

הפקה
פיתוח וקדם הפקה
באפריל 2016, הוכרז כי חברת וולט דיסני עובדת על פיתוח עיבוד מחודש בלייב אקשן לסרט ההנפשה משנת 1953, "פיטר פן". במקביל להכרזה, דווח כי הבמאי דייוויד לאורי, חתם על חוזה לבימוי הסרט וכתיבת תסריט יחד עם טובי הלברוקס. הצמד עבד בעבר יחד על העיבוד המחודש בלייב אקשן לסרט "חברי הדרקון אליוט" משנת 1977. בנוסף, דווח על כך שג'ים ויטאקר ישמש כמפיק.

בפברואר 2018 הצהיר ויטאקר כי התסריט נכנס לשלבי פיתוח מוקדמים. ויטאקר הוסיף שהסרט יהיה הרבה יותר ריאלסטי, אם כי כמו הסרט עליו הוא מתבסס, יהיה גם "הרפתקה גדולה". באוקטובר 2018, הושלמה הטיוטה הרביעית של התסריט והחלה כתיבת טיוטה חמישית. לאורי הצהיר כי "העדיפות מספר אחת היא לכתוב את התסריט נכון". לאורי פירט כי הפרויקט הוא אישי עבורו, מכיוון שהוא מעריץ של הסרט המקורי. לאורי אישר כי העיבוד המודרני יצטרך לשנות אלמנטים מהסרט המקורי על מנת להימנע מהסטריאוטיפים הגזעניים הקיימים בו.

בדצמבר 2019, הצהיר לאורי כי הוא והלברוקס כבר הספיקו לכתוב תוספת של "טיוטה וחצי", והוסיף כי יהיה עליהם לכתוב עוד מספר טיוטות לפני שהסרט יהיה מוכנה לצילומים. לאורי תיאר את עבודתו על הסרט כ"מאתגרת" בשל אהבתו האישית לסרט המקורי ולפופולריות לה הסרט זכה בקרב המעריצים. לאורי ציין שהיה עליו להצדיק את קיומו של הסרט עקב פיתוח סרטי לייב אקשן אחרים על דמותו של פיטר פן, תוך השגת "צדק לחומר המקור". לאורי אף הצהיר כי "[אם] זה צריך להיעשות, זה צריך להיעשות נכון". בהשוואה בין עבודתו על הסרט ללבין העיבוד המחודש של "חברי הדרקון אליוט", לאורי הצהיר כי העבודה על "חברי הדרקון" הייתה הרבה פחות מתוחה מכיוון שהסרט המקורי היה "סרט של דיסני שנמצא מתחת לרדאר" עם מעט מעריצים, מה שאפשר לו חופש יצירתי גדול יותר. בינואר 2020, נחשף שמו הרשמי של הסרט: פיטר פן וונדי; והמפיק ג'ו רות' הצטרף לצוות ההפקה של הסרט.

ליהוק
בינואר 2020, דווח על ידי "The New Zealand Herald" כי חברת וולט דיסני מחפשת שחקן צעיר מניו זילנד שיגלם את דמותו של פיטר פן.במרץ 2020, אושר שהשחקנים אלכסנדר מולוני ואוור אנדרסון לוהקו לדמויותיהם של פיטר פן וונדי דארלינג, בהתאמה. ביולי 2020, דווח על כך שג'וד לאו נכנס לתהליכי למשא ומתן על גילום דמותו של קפטן הוק. בספטמבר 2020, אושר שלאו לוהק לצוות השחקנים של הסרט, במקביל להכרזה על ליהוקה של יארה שאהידי לגילום דמותה של טינקר בל. באוקטובר 2020 אושר שאליסה ואפאנטאק לוהקה לגילום דמותה של טייגר לילי.

צילומים
צילומי הסרט החלו ב-8 במרץ 2021 בקנדה, ועתידים להסתיים ב-30 ביוני 2021. במקור, הצילומים התעתדו להתחיל ב-17 באפריל 2020, ולהסתיים באוגוסט 2020. עם זאת, הצילומים נדחו בעקבות התפרצות מגפת הקורונה. ב-12 בנובמבר 2020, מנכ"ל "וולט דיסני", בוב צ'אפק, הודיע במהלך דיווח הרווחים השנתי, כי צילומי כל הסרטים שנדחו בעקבות התפרצות המגפה החלו, ובמקרים מסוימים אף תמו.

הפצה ושידור
הסרט התעתד לעלות לשידור בשירות בשירות הזרמת המדיה של "וולט דיסני", "דיסני+", במקביל לעלייתו לאקרנים בבתי הקולנוע במועד מאוחר יותר. לבסוף, בדצמבר 2020, הוכרז רשמית שהסרט יעלה לשידור ב"דיסני+" באופן בלעדי. ב-19 בדצמבר יצא קליפ קצר בן 30 שניות על הסרטים שייצאו לאור ב-2023 הכולל הצצה לסרט. הסרט עלה ל"דיסני+" ב-28 באפריל 2023.

קישורים חיצוניים




הערות שוליים

קטגוריה:סרטים אמריקאיים משנת 2023
קטגוריה:דיסני: סרטים
קטגוריה:סרטי רימייק של דיסני
קטגוריה:סרטי פנטזיה אמריקאיים
קטגוריה:סרטי הרפתקאות אמריקאיים
קטגוריה:פיטר פן של דיסני
קטגוריה:דיסני+: סרטים
קטגוריה:סרטי פיטר פן
קטגוריה:סרטי וולט דיסני